钦定古今图书集成/明伦汇编/闺媛典/第002卷 > 曹昭女诫 > 《夫妇第二》
## 钦定古今图书集成/明伦汇编/闺媛典/第002卷 > 曹昭女诫 > 《夫妇第二》

夫妇之道，参配阴阳，通达神明，信天地之弘义，人伦
之大节也。是以礼贵男女之际，《诗》著《关雎》之义。由斯
言之，不可不重也。夫不贤，则无以御妇；妇不贤，则无
以事夫。夫不御妇，则威仪废缺；妇不事夫，则义理堕
阙。方斯二者，其用一也。察今之君子，徒知妻妇之不
可不御，威仪之不可不整，故训其男，检以书传，殊不
知夫主之不可不事，礼义之不可不存也。但教男而
不教女，不亦蔽于彼此之数乎？《礼》八岁始教之《书》，十
五而至于学矣。独不可依此以为则哉？